cometadata/datacite-titles-descriptions-related-identifiers huggingface dataset:
DOI: 10.14457/cu.the.2015.1384
title: การวิเคราะห์ผลกระทบต่อสคีมาฐานข้อมูลและกรณีทดสอบจากการเปลี่ยนแปลงข้อมูลนำเข้าของความต้องการเชิงฟังก์ชัน

description: ซอฟต์แวร์ประกอบไปด้วยความต้องการเชิงฟังก์ชันที่ระบุในส่วนของความสามารถ ข้อมูลนำเข้าและข้อมูลส่งออก ความต้องการเชิงฟังก์ชันสามารถถูกทดสอบด้วยกรณีทดสอบที่สัมพันธ์ กับแอตทริบิวต์ในฐานข้อมูลในการพัฒนาซอฟต์แวร์การเปลี่ยนแปลงเกิดขึ้นได้ตลอดเวลา ถ้าข้อมูลนำเข้าของความต้องการเชิงฟังก์ชันมีการเปลี่ยนแปลงอาจจะส่งผลกระทบโดยตรงต่อสคีมาฐานข้อมูลและกรณีทดสอบ ข้อมูลนำเข้าของความต้องการเชิงฟังก์ชันไม่เพียงแต่ไม่สอดคล้องกับแอตทริบิวต์ในฐานข้อมูลเท่านั้นยังไม่สอดคล้องกับข้อมูลทดสอบของกรณีทดสอบที่เกี่ยวข้องอีกด้วย ทำให้การทำงานระหว่างความต้องการเชิงฟังก์ชัน ฐานข้อมูล และกรณีทดสอบไม่ถูกต้อง ดังนั้นผลกระทบการวิเคราะห์ต่อสคีมาฐานข้อมูลและกรณีทดสอบต้องมีก่อนการทดสอบ งานวิจัยนี้นำเสนอเครื่องมือการวิเคราะห์ผลกระทบต่อสคีมาฐานข้อมูลและกรณีทดสอบ จากการเปลี่ยนแปลงข้อมูลนำเข้าของความต้องการเชิงฟังก์ชัน นำผลลัพธ์ที่ได้การวิเคราะห์ผลกระทบมาสร้างชุดคำสั่งเอสคิวแอลสำหรับปรับ ปรุงสคีมาฐานข้อมูล จากนั้นจึงปรับปรุงความต้องการเชิงฟังก์ชันและปรับเวอร์ชันของความต้องการ เชิงฟังก์ชันใหม่ ในท้ายที่สุดกรณีทดสอบที่เกี่ยวข้องกับความต้องการเชิงฟังก์ชันจะถูกตรวจสอบ และถูกปรับปรุงและปรับเวอร์ชันใหม่แก่กรณีทดสอบ
DOI: 10.14457/cu.the.2015.1385
title: การพัฒนาระบบระบุตำแหน่งฟ้าผ่าด้วยวิธีเสาอากาศแบบลูปกากบาทหลายอัน

description: งานวิจัยชิ้นนี้ได้ทำการศึกษาหาระยะห่างที่เหมาะสมในการตั้งเสาอากาศแบบบ่วงเพื่อให้ได้ตามเงื่อนไขมาตรฐาน IEC 62858 Ed.1 โดยการพิจารณาประสิทธิภาพการตรวจจับฟ้าผ่าและความแม่นยำในการระบุตำแหน่งฟ้าผ่า ซึ่งประสิทธิภาพการตรวจจับฟ้าผ่าของเสาอากาศแบบบ่วงจะอยู่ในรูปของฟังก์ชันขนาดกระแส ระยะทาง และทิศทางที่เกิดฟ้าผ่า โดยฟ้าผ่ามีขนาดกระแสตั้งแต่ 5 kA - 300kA เนื่องจากประสิทธิภาพการตรวจจับฟ้าผ่าทั้งระบบคือเหตุการณ์ที่ระบบระบุตำแหน่งฟ้าผ่าสามารถหาตำแหน่งฟ้าผ่าได้ เพราะฉะนั้นประสิทธิภาพการตรวจจับจึงคำนึงถึงระเบียบวิธีที่ใช้ในการระบุตำแหน่งฟ้าผ่า สำหรับความแม่นยำในการระบุตำแหน่งฟ้าผ่า จะกำหนดตำแหน่งฟ้าผ่าและขนาดกระแสเท่ากับ 31 kA และใช้หลักการ MDF และ TOA ในการหาตำแหน่งฟ้าผ่าที่เหมาะสม โดยค่าความผิดพลาดในการระบุตำแหน่งฟ้าผ่าคือ ระยะห่างระหว่างจุดที่เกิดฟ้าผ่ากับจุดที่ได้มากจากการคำนวณหาตำแหน่งฟ้าผ่าที่เหมาะสม โดยจะพิจารณาถึงจำนวนเสาอากาศแบบบ่วงในระบบระบุตำแหน่งฟ้าผ่าตั้งแต่ 2 ตัว จนถึง 4 ตัว และพัฒนาซอฟท์แวร์ที่ใช้ในการจำลองจากโปรแกรม MATLAB 20121a จากการศึกษาพบว่าวิธี MDF นั้นใช้เสาอากาศแบบบ่วงเพียงแค่ 2 ตัวจึงทำให้มีประสิทธิภาพการตรวจจับฟ้าผ่ามากกว่าวิธี TOA ซึ่งใช้ 4 ตัว แต่อย่างไรก็ตามวิธี TOA จะให้ความแม่นยำในการระบุตำแหน่งฟ้าผ่าที่ดีกว่า MDF เนื่องจากความคลาดเคลื่อนทางเวลานั้นมีค่าน้อยกว่าความคลาดเคลื่อนเนื่องมาจากมุมอะสิมัท และยังพบว่าระยะห่างระหว่างเสาอากาศที่น้อยที่สุดคือ 200 กิโลเมตร และมากที่สุด424.26 กิโลเมตร เพราะว่าจะทำให้ทำให้ประสิทธิภาพการตรวจจับและความแม่นยำเป็นไปตามเงื่อนไข สำหรับระบบการกำหนดตำแหน่งและขนาดกระแสฟ้าผ่า ให้ครอบคลุมประเทศไทยอย่างเหมาะสม และมีความแม่นยำ ควรใช้สถานีเพือติดตั้งเสาอากาศแบบบ่วงจำนวนทั้งสิ้น 12 จุด
DOI: 10.14457/cu.the.2015.1386
title: ระบบการจองการจัดส่งด้วยรถบรรทุก

description: การวิจัยวัตถุประสงค์เพื่อพัฒนาโปรแกรมคอมพิวเตอร์สำหรับการจองรถขนส่งสินค้า โดยกรณีศึกษาเป็นบริษัทผู้ผลิตสินค้าเฟอร์นิเจอร์ที่ให้ลูกค้าสั่งซื้อและจองเวลาการจัดส่งสินค้าตามสาขาในกรุงเทพและปริมณฑลของบริษัท ซึ่งในแต่ละว้นจะมีการจองการจัดส่งสินค้าในแก่ลูกค้าประมาณ 400 ราย ระบบการจองการจัดส่งที่พัฒนาขึ้น เป็นระบบตัดสินใจในการรับและจัดการคำสั่งซื้อของลูกค้า ประกอบด้วย 2 กระบวนการ คือ 1) กระบวนการรับจองการจัดส่งตั้งต้น เป็นการตัดสินใจรับคำสั่งซื้อของลูกค้า ตามลำดับการเข้ามาของคำสั่งซื้อ ภายใต้ข้อจำกัดของจำนวนรถบรรทุก เวลาการจัดส่งสินค้า เวลาการติดตั้งสินค้า และความจุของรถบรรทุก โดยในการรับจองคำสั่งซื้อแต่ละครั้งนั้น ระบบจะคาดการณ์ถึงผลกระทบที่จะเกิดโอกาสในการให้บริการแก่ลูกค้าที่จะเข้ามาในอนาคต เพื่อสามารถให้บริการลูกค้าได้มากที่สุดในจำนวนรถที่จำกัด และ 2) กระบวนการสลับคำสั่งซื้อที่จัดให้กับรถขนส่ง เป็นการสลับการจัดคำสั่งซื้อที่รับจองไปยังรถที่พร้อมให้บริการ ภายใต้เงื่อนไขเวลาในการจัดส่งลูกค้าที่ได้รับจองในแต่ละวันตามผลลัพธ์ที่ได้จากกระบวนการแรกแล้ว เพื่อลดเวลาในวิ่งรอบรถขนส่งทั้งหมด ซึ่งการลดเวลาในการขนส่งจะช่วยลดต้นทุนในการขนส่ง การศึกษาได้นำแบบจำลองที่ได้พัฒนาขึ้นไปทดสอบกับข้อมูลการจัดส่งที่รวบรวมในช่วงเวลา 10 วัน รวมทั้งหมดเป็น 30 สถานการณ์ของการจัดส่ง เมื่อเปรียบเทียบผลที่ได้จากแบบจำลองกับการจองที่เกิดขึ้นจริงซึ่งจัดโดยพนักงาน พบว่า การจัดรถด้วยกระบวนการแรกของโปรแกรมคอมพิวเตอร์สามารถลดจำนวนรถบรรทุกที่ใช้ในการจัดส่งเฉลี่ยได้ประมาณร้อยละ 16.3 ในขณะที่การสลับคำสั่งซื้อด้วยกระบวนการที่สอง ช่วยลดเวลาการจัดส่งลงได้ร้อยละ 3.3 จากผลการจัดรถจากกระบวนการแรก
DOI: 10.14457/cu.the.2015.1387
title: มือเทียมหลายท่าจับโดยใช้ตัวขับเคลื่อนเดี่ยว

description: การออกแบบมือเทียมในปัจจุบันถูกจำกัดด้วยขนาดของมือเทียมที่ต้องใกล้เคียงกับมนุษย์ มือเทียมจึงจำเป็นต้องเลือกระหว่างรูปแบบการเคลื่อนที่และแรงจับจากจำนวนและขนาดของตัวขับเคลื่อน งานวิจัยนี้มีแนวคิดในการใช้ตัวขับเคลื่อนน้อยที่สุดเพื่อให้มือเทียมมีรูปแบบการเคลื่อนที่ที่พอเพียงต่อการใช้งานในชีวิตประจำวันและมีแรงจับสูงเนื่องสามารถใช้ตัวขับเคลื่อนขนาดใหญ่ ใช้หลักการของกลไกหน่วงทำให้นิ้วมือเคลื่อนที่แตกต่างกันเมื่อกลไกเคลื่อนไปในทิศทางที่แตกต่างกัน ส่งผลให้มือเทียมสามารถเคลื่อนที่เป็นท่าต่างๆสำหรับใช้งานในชีวิตประจำวันได้ มือเทียมในงานวิจัยสามารถเคลื่อนที่เป็นท่าแบมือ, ท่าจับแบบแม่นยำ, และท่าจับแบบกำมือซึ่งมีการใช้งานประมาณ 70 เปอร์เซ็นต์ของการใช้งานในชีวิตประจำวัน ใช้เวลาในการปิดมือเทียมเพื่อจับวัตถุได้ภายใน 1.5 วินาทีและมีแรงจับถึง 34.5 นิวตันในท่าจับแบบแม่นยำซึ่งเพียงพอต่อการใช้งานในชีวิตประจำวัน สามารถจับวัตถุที่สำคัญในชีวิตประจำวันได้ประมาณ 90 เปอเซ็นต์ แสดงถึงความสามารถของมือเทียมที่มีความสามารถในการใช้งานจริงและมีลักษณะเป็นธรรมชาติคล้ายมือมนุษย์ การใช้ตัวขับเคลื่อนเพียงหนึ่งตัวส่งผลให้มีความซับซ้อนน้อยลง ช่วยให้การออกแบบ, ผลิต, และประกอบมีความง่าย มือเทียมนี้จึงมีความเป็นไปได้ในการนำไปใช้งานจริงและก่อให้เกิดประโยชน์ต่อผู้พิการต่อไป
DOI: 10.14457/cu.the.2015.1388
title: โพรโทคอลไกล่เกลี่ยความผิดพลาดกุญแจรหัสลับด้วยรหัสพาริตีเช็กความหนาแน่นต่ำสำหรับระบบกระจายกุญแจรหัสลับเชิงควอนตัม

description: วิทยานิพนธ์นี้นำเสนอวิธีการไกล่เกลี่ยความผิดพลาดซึ่งเป็นหนึ่งในขั้นตอนสำคัญของการกระจายกุญแจรหัสลับเชิงควอนตัมมีจุดประสงค์เพื่อการยืนยันความถูกต้องของข้อมูลกุญแจระหว่างผู้ส่งกับผู้รับตัวจริงให้มีค่าที่ตรงกันสำหรับการนำไปใช้งานในระบบวิทยาการรหัสลับอย่างมีประสิทธิภาพ โดยการออกแบบและพัฒนาวิธีการไกล่เกลี่ยความผิดพลาดด้วยรหัสพาริตีเช็กความหนาแน่นต่ำหรือรหัสแอลดีพีซีประยุกต์ทำงานร่วมกับการเข้ารหัสแหล่งกำเนิดข้อมูลข่าวสารข้างเคียง ซึ่งแบ่งวิธีการที่นำเสนอเป็นสามวิธี วิธีการแรกคือ การพัฒนาวิธีการไกล่เกลี่ยความผิดพลาดด้วยรหัสแอลดีพีซีแบบอัตรารหัสคงที่ด้วยการถอดรหัสแบบบิตฟลิปปิงและซัมโปรดักซินโดรม ซึ่งผลการทดสอบให้ความสามารถในการแก้ไขความผิดพลาดข้อมูลกุญแจรหัสลับที่สูงกว่าโพรโทคอลวินนาวที่มีพื้นฐานมาจากรหัสแฮมมิงและศึกษาวิธีการถอดรหัสและขนาดความยาวรหัสมีผลต่อประสิทธิภาพการไกล่เกลี่ย วิธีการที่สองคือ การพัฒนาวิธีการไกล่เกลี่ยความผิดพลาดด้วยรหัสแอลดีพีซีแบบปรับอัตรารหัสได้ด้วยผลรวมสะสมของซินโดรม โดยการแบ่งเก็บและส่งเพิ่มข้อมูลซินโดรมบางส่วนให้ภาคถอดรหัสที่เหมาะสมกับอัตราความผิดพลาดกุญแจรหัสลับเชิงควอนตัม และวิธีการสุดท้ายคือ การพัฒนาวิธีการไกล่เกลี่ยความผิดพลาดด้วยรหัสแอลดีพีซีที่สามารถปรับค่าอัตรารหัสได้ด้วยวิธีพังเจอร์และชอร์ตเทนให้สอดคล้องกับเงื่อนไขความผิดพลาดกุญแจรหัสลับเชิงควอนตัมที่เกิดขึ้นจากการประเมินอัตราความผิดพลาดของช่องสัญญาณด้วยข้อมูลซินโดรมและประเมินค่าขอบเขตประสิทธิภาพการไกล่เกลี่ยล่วงหน้าเพื่อกำหนดอัตรารหัสที่เหมาะสมสำหรับการไกล่เกลี่ยความผิดพลาด โดยจากวิเคราะห์และเปรียบเทียบผลการทดสอบพบว่า การไกล่เกลี่ยความผิดพลาดด้วยรหัสแอลดีพีซีเหล่านี้ ให้ผลของค่าประสิทธิภาพการไกล่เกลี่ย จำนวนบิตเปิดเผย และการลดทรัพยากรการติดต่อสื่อสารในระหว่างกระบวนการได้ดีกว่าโพรโทคอลดั้งเดิมที่นิยมใช้งาน เช่น โพรโทคอลคาสเคดและวินนาว ดังนั้นจึงเป็นวิธีการทางเลือกหนึ่งซึ่งจะนำไปสู่เป้าหมายของการเพิ่มขีดกำจัดด้านอัตราการกำเนิดกุญแจรหัสลับ สนับสนุนการประยุกต์ใช้งานจริงบนระบบการกระจายกุญแจรหัสลับเชิงควอนตัมประสิทธิภาพสูง
DOI: 10.6073/pasta/5f42998a0d0d969b7013d4524351d475
title: Jornada Basin LTER Cross-scale Interactions Study (CSIS) Block 13 meteorological station: 1-second summary precipitation data: 2017 - ongoing

description: 1-second summary precipitation data at CSIS Block-13 met station. Total precipitation per second is recorded only if there is measurable precipitation. This is recorded at an automated meteorological station installed at Jornada LTER CSIS Block-13 site.. This climate station is operated by the Jornada LTER Program. This is an ONGOING dataset. IMPORTANT: Rainfall is only recorded when a bucket tip occurs on the tipping bucket rain gauge. If there is missing data due to equipment or other problems, there will be no indication of this within this dataset. The user needs to review precipitation values in the 30 minute or hourly summary datasets to determine if there are missing data in this 1 second detailed precipitation dataset.
DOI: 10.14457/cu.the.2015.1389
title: การเสื่อมสภาพของการยึดเหนี่ยวของอีพ็อกซี่เรซินยึดระหว่างคอนกรีตกับเหล็กเสริมบริเวณจุดต่อระหว่างพื้นกับผนังที่สัมผัสเพลิงไหม้

description: งานวิจัยนี้นำเสนอวิธีการประเมินการเสื่อมสภาพของกำลังยึดเหนี่ยวของอีพ็อกซี่เรซินที่ใช้ในงานเจาะเสียบเหล็กบริเวณจุดต่อระหว่างพื้นกับผนังคอนกรีตในภาวะเพลิงไหม้ โดยประยุกต์ใช้การทดสอบการดึงออก (pull-out test) ควบคู่กับการวิเคราะห์การถ่ายโอนความร้อนบริเวณจุดต่อระหว่างพื้นกับผนังคอนกรีตซึ่งสัมผัสความร้อนจากเพลิงไหม้มาตรฐานโดยใช้ระเบียบวิธีไฟไนต์เอลิเมนต์ และพิจารณาเหล็กเสริมเจาะเสียบเป็นเหล็กข้ออ้อยชั้นคุณภาพ SD40 ขนาดเส้นผ่านศูนย์กลาง 12 มม. 16 มม. 20 มม. และ 25 มม. การทดสอบการดึงออกมีวัตถุประสงค์เพื่อศึกษาการเสื่อมสภาพของกำลังยึดเหนี่ยวของอีพ็อกซี่เรซินภายใต้อุณหภูมิที่เพิ่มขึ้น ในรูปความสัมพันธ์ระหว่างอุณหภูมิวิกฤติกับหน่วยแรงยึดเหนี่ยว โดยใช้อีพ็อกซี่เรซินที่แตกต่างกันสองชนิด (A และ B) จากผลการทดสอบ พบว่าอุณหภูมิวิกฤติของ อีพ็อกซี่เรซินทั้งสองชนิด มีแนวโน้มลดลงตามค่าหน่วยแรงยึดเหนี่ยวที่สูงขึ้น นอกจากนี้ยังพบว่าค่าอุณหภูมิวิกฤติ มีแนวโน้มลดลงตามขนาดของเส้นผ่านศูนย์กลางของเหล็กเสริมที่เพิ่มขึ้นอย่างมีนัยสำคัญ ในขณะที่ชนิดของอีพ็อกซี่เรซินที่แตกต่างกันไม่ได้ส่งผลอย่างมีนัยสำคัญต่อการเสื่อมสภาพของการยึดเหนี่ยว การวิเคราะห์การถ่ายโอนความร้อนบริเวณจุดต่อระหว่างพื้นกับผนังคอนกรีต มีวัตถุประสงค์หลักเพื่อประมาณค่าอุณหภูมิของอีพ็อกซี่เรซิน โดยประยุกต์ใช้แบบจำลองไฟไนต์เอลิเมนต์โดยใช้โปรแกรม ANSYS 15.0 และทำการปรับเทียบสภาพนำความร้อนและความร้อนจำเพาะสูงสุดของคอนกรีตโดยอ้างอิงผลการทดสอบในงานวิจัยที่ผ่านมา สำหรับการประมาณความต้านทานการดึงออกของอีพ็อกซี่เรซินบริเวณจุดต่อระหว่างพื้นกับผนังคอนกรีตในภาวะเพลิงไหม้ พิจารณาใช้สมการทำนายค่ากำลังยึดเหนี่ยวของอีพ็อกซี่เรซินที่ลดลงตามค่าอุณหภูมิที่เพิ่มขึ้น ซึ่งอ้างอิงจากผลการทดสอบการดึงออก ประกอบกับผลการประมาณค่าอุณหภูมิของอีพ็อกซี่เรซินจากแบบจำลองการถ่ายโอนความร้อน ทั้งนี้ จากผลการประมาณความต้านทานการดึงออก พบว่า ความต้านทานการดึงออกของอีพ็อกซี่เรซิน (ชนิด A) บริเวณจุดต่อระหว่างพื้นกับผนังคอนกรีตมีการลดค่าตามระยะเวลาเพลิงไหม้อย่างมีนัยสำคัญ โดยเฉพาะอย่างยิ่งในช่วง 60 นาทีแรกของเพลิงไหม้ (เหลือเพียง 57% 65.9% 73.7% และ 80.3% สำหรับเหล็กเสริม DB 12 DB 16 DB 20 และ DB 25 ซึ่งมีระยะคอนกรีตหุ้ม 50 มม.) ในขณะที่ ระยะคอนกรีตหุ้มที่เพิ่มขึ้น ส่งผลให้อัตราการลดค่าดังกล่าวลดลงอย่างมีนัยสำคัญ (จาก 57% เป็น 98.3% สำหรับเหล็กเสริม DB 12 เมื่อระยะคอนกรีตหุ้มเพิ่มจาก 50 มม. เป็น 150 มม.) นอกจากนี้เหล็กเสริมที่มีขนาดใหญ่กว่ามีแนวโน้มการลดค่าความต้านทานการดึงออกในภาวะเพลิงไหม้น้อยกว่า (เหลือ 22% 31.7% 41.9% และ 53.9% สำหรับเหล็กเสริม DB 12 DB 16 DB 20 และ DB 25 ซึ่งมีระยะคอนกรีตหุ้ม 50 มม. ที่ระยะเวลาเพลิงไหม้ 180 นาที)
DOI: 10.14457/cu.the.2015.1390
title: การประมาณปริมาตรของเนื้อสมองตายจากโรคสมองขาดเลือดเฉียบพลันโดยการใช้การประมวลผลภาพดิจิทัล

description: โรคสมองขาดเลือดเฉียบพลันสามารถตรวจพบได้เร็วด้วยเทคนิค Diffusion-weighted imaging (DWI) ภายใน 4-6 ชั่วโมงหลังจากเกิดอาการ ผู้ป่วยสามารถหายเป็นปกติหากได้รับการตรวจพบและรักษาที่เร็ว ปริมาตรของเนื้อสมองตาย (Infarct) เป็นหนึ่งในหลายๆ ปัจจัยที่แพทย์ผู้เชี่ยวชาญด้านระบบประสาทใช้ในการตรวจวินิจฉัยและวางแผนการรักษา วิทยานิพนธ์นี้เสนอการหาขอบเขตของเนื้อสมองตายเพื่อคำนวณปริมาตรจากภาพทางการแพทย์ MRI ด้วยเทคนิค DWI โดยประยุกต์ใช้การแบ่งส่วนภาพโดยใช้วิธีแอคทีฟคอนทัวร์แบบใช้บริเวณครอบคลุมทั้งหมดของภาพที่นำเสนอโดย Chan และ Vese และแบบใช้บริเวณโดยใช้ข้อสนเทศบริเวณท้องถิ่นที่นำเสนอโดย Lankton และTannenbaum ขั้นตอนวิธีที่นำเสนอเริ่มจากการแบ่งส่วนภาพเนื้อสมองตายภายในบริเวณที่แพทย์ผู้เชี่ยวชาญเลือกที่ครอบคลุมบริเวณเนื้อสมองตายที่มีขนาดใหญ่ที่สุดและมีความเข้มสัญญาณสูงที่สุดในชุดภาพ จากนั้นมีการสอนระบบให้เรียนรู้ข้อมูลของเนื้อสมองตายจากผลลัพธ์การแบ่งส่วนภาพที่ได้ เพื่อใช้กำหนดเงื่อนไขการเป็นเนื้อสมองตายสำหรับการพิจารณาในสไลซ์อื่นๆ การประเมินประสิทธิภาพการแบ่งส่วนภาพเทียบผลกับแพทย์ผู้เชี่ยวชาญซึ่งถือเป็นผลลัพธ์มาตรฐานโดยอ้างอิงด้วยค่าทางสถิติ 3 ค่าคือค่าความไว (Sensitivity) ค่าความถูกต้อง (Precision) และค่าสัมประสิทธิ์ความเหมือนของไดซ์ (DSC) จากการทดลองกับภาพ MRI ด้วยเทคนิค DWI จำนวน 10 ชุดข้อมูล ชุดภาพละ 30 สไลซ์ พบว่าขั้นตอนวิธีที่นำเสนอให้ผลดีโดยมีค่าความไวเฉลี่ยเท่ากับ 0.83 ค่าความถูกต้องเฉลี่ยเท่ากับ 0.85 และค่าสัมประสิทธิ์ความเหมือนของไดซ์เฉลี่ยเท่ากับ 0.80 ตามลำดับ ปริมาตรรวมของแต่ละชุดข้อมูลมีความคลาดเคลื่อนอยู่ระหว่าง 2.6 เปอร์เซ็นต์ถึง 44.4 เปอร์เซ็นต์ อย่างไรก็ตาม พบว่าขั้นตอนวิธีที่นำเสนออาจให้ผลคลาดเคลื่อนได้ในสไลซ์ต้นหรือสไลซ์ปลายซึ่งเกิดได้จาก 3 สาเหตุคือ เนื้อสมองตายในสไลซ์เหล่านั้นมักมีขนาดเล็กมากและมีความเข้มของสัญญาณใกล้เคียงกับเนื้อสมองข้างเคียง ปัญหาลักษณะทางกายวิภาคศาสตร์ของสมองและความไม่เกี่ยวเนื่องกันของข้อมูลเนื้อสมองตายในสไลซ์ที่ติดกัน วิทยานิพนธ์นี้จึงมีการประเมินประสิทธิภาพของขั้นตอนวิธีที่นำเสนอใหม่อีกครั้งโดยตัดสไลซ์ต้นและสไลซ์ปลายที่เป็นปัญหาทิ้ง พบว่าขั้นตอนวิธีที่นำเสนอมีค่าความไวเฉลี่ยเท่ากับ 0.84 ค่าความถูกต้องเฉลี่ยเท่ากับ 0.94 และค่าสัมประสิทธิ์ความเหมือนของไดซ์เท่ากับ 0.88 ตามลำดับ สำหรับปริมาตรรวมมีความคลาดเคลื่อนอยู่ระหว่าง 4.3 เปอร์เซ็นต์ถึง 25 เปอร์เซ็นต์ นอกจากนี้ ยังพบว่าข้อมูลภาพเทคนิค DWI ที่นำมาใช้มีความละเอียดต่ำและมีความหนามาก ส่งผลให้ผลการแบ่งส่วนภาพและการคำนวณปริมาตรในขั้นตอนวิธีที่นำเสนอมีความคลาดเคลื่อนได้สูง
DOI: 10.14457/cu.the.2015.1391
title: การสร้างเส้นทางเดินในปริภูมิรูปภาพสำหรับหุ่นยนต์เคลื่อนที่ด้วยล้อ

description: วิทยานิพนธ์นี้นำเสนอวิธีการสำหรับหุ่นยนต์เคลื่อนที่ด้วยล้อในการเข้าจอดที่สถานีโดยการใช้สัญญาณป้อนกลับจากกล้องแบบ RGBD ด้วยกล้องแบบ RGBD สามารถตรวจจับได้ทั้งสีและรูปทรงของวัตถุ ซึ่งรวมถึงสิ่งกีดขวาง กำแพง และพื้น ซึ่งสามารถนำรูปภาพที่ได้มาประมวลผลเพื่อหาตำแหน่งบนพิกัดรูปภาพและคาร์ทีเซียน จากนั้น จะทำการวางตำแหน่งสิ่งกีดขวาง กำแพง และพื้นที่ตรวจพบบนแผนที่สองมิติแบบกริด วิทยานิพนธ์นี้ยังได้นำเสนอวิธีการสร้างเส้นทางเดินสำหรับหุ่นยนต์เพื่อมุ่งหน้าเข้าสู่สถานีจอด โดยจะเป็นเส้นทางเดินแบบเรียบที่สามารถหลบสิ่งกีดขวางและมุ่งหน้าเข้าจอดที่สถานีในทิศทางที่ถูกต้องได้ วิธีการที่นำเสนอมีพื้นฐานอยู่บนเทคนิคสนามศักย์ โดยได้ใช้การทดลองจริงในการแสดงศักยภาพของวิธีการ​
DOI: 10.14457/cu.the.2015.1392
title: การประเมินผลกระทบของระบบผลิตไฟฟ้าเซลล์แสงอาทิตย์ประเภทบนหลังคาต่อแรงดันไฟฟ้าไม่สมดุลในระบบจำหน่ายไฟฟ้าแรงดันต่ำ

description: ในสภาวะที่ความต้องการในการใช้พลังงานไฟฟ้าที่เพิ่มขึ้นในปัจจุบัน รวมไปถึงการขยายตัวทางเศรษฐกิจของประเทศ ทำให้ภาครัฐบาลมีการสนับสนุนให้มีการผลิตไฟฟ้าจากพลังงานทดแทนเพื่อใช้ภายในประเทศ และหนึ่งในพลังงานทดแทนที่สำคัญคือ พลังงานแสงอาทิตย์ ทำให้มีการสนับสนุนให้มีการติดตั้งระบบผลิตไฟฟ้าจากเซลล์แสงอาทิตย์ประเภทบนหลังคาในภาคครัวเรือนมากขึ้น และเนื่องจากการติดตั้งระบบผลิตไฟฟ้าจากเซลล์แสงอาทิตย์ประเภทบนหลังคาที่เพิ่มขึ้นนี้เอง อาจส่งผลให้เกิดผลกระทบด้านลบต่อระบบจำหน่าย กล่าวคือ ระดับแรงดันไฟฟ้าในบางช่วงของสายและในบางช่วงเวลามีค่าสูงกว่าระดับที่ยอมรับได้ และทำให้ค่าแรงดันไฟฟ้าไม่สมดุลมีค่าเพิ่มมากขึ้น ซึ่งปัญหาเหล่านี้จะส่งผลเสียต่ออุปกรณ์อื่นๆ ในระบบไฟฟ้าสามเฟสได้ วิทยานิพนธ์ฉบับนี้ได้เริ่มต้นจากการพัฒนาแบบจำลองที่ศึกษาผลกระทบของการติดตั้งระบบผลิตไฟฟ้าจากเซลล์แสงอาทิตย์ประเภทบนหลังคาเพื่อศึกษาผลกระทบต่อระบบโครงข่ายไฟฟ้าด้านแรงดันไฟฟ้าและนำเสนอแนวทางในการลดผลกระทบของการติดตั้งระบบผลิตไฟฟ้าจากเซลล์แสงอาทิตย์ประเภทบนหลังคา 2 วิธี คือ การติดตั้งหม้อแปลงจำหน่ายเพิ่มเติม และการจัดเฟสของโหลดใหม่ เพื่อให้การติดตั้งระบบผลิตไฟฟ้าจากเซลล์แสงอาทิตย์ประเภทบนหลังคามีการจัดการที่มีประสิทธิภาพมากขึ้น รวมไปถึงส่งผลกระทบด้านลบหรือความสูญเสียต่อระบบไฟฟ้าน้อยที่สุด
DOI: 10.14457/cu.the.2015.1393
title: การลดข้อบกพร่องในกระบวนการย้อมผ้า

description: งานวิจัยนี้มีวัตถุประสงค์เพื่อลดข้อบกพร่องที่เกิดขึ้นในกระบวนการย้อมผ้าโพลีเอสเตอร์ จากการศึกษาพบว่า กระบวนการย้อมผ้าเกิดข้อบกพร่องขึ้นจำนวนมาก คิดเป็นข้อบกพร่องสีไม่เหมือนและข้อบกพร่องด่างคราบสีสำหรับกรณีผ้ามอสเครป 18.43% และ 7.62% ส่วนข้อบกพร่องสีไม่เหมือนและข้อบกพร่องด่างคราบสีสำหรับกรณีผ้าชีฟองคิดเป็น 16.10% และ 6.59% การดำเนินงานวิจัยเริ่มต้นจากการศึกษาและรวบรวมปัญหาที่เกิดขึ้นในแต่ละขั้นตอนของกระบวนการย้อมผ้าแล้วพบว่ามีปัญหาการตรวจวัดลักษณะข้อบกพร่องสีไม่เหมือนที่ไม่ถูกต้อง จึงได้ดำเนินการแก้ไขก่อนเพื่อให้การตรวจวัดลักษณะข้อบกพร่องสีไม่เหมือนมีความถูกต้องและแม่นยำ หลังจากนั้นทำการวิเคราะห์หาสาเหตุที่ทำให้เกิดข้อบกพร่องในกระบวนการย้อมผ้ามอสเครปและผ้าชีฟองโดยใช้ FTA แล้วจึงใช้ FMEA เพื่อคัดเลือกสาเหตุหลักที่มีค่า RPN สูงมาจัดทำแผนการดำเนินการแก้ไขและดำเนินการแก้ไขก่อนตามแผนพร้อมทั้งทำการควบคุมและติดตามผลการดำเนินการแก้ไข ผลการดำเนินงานวิจัย พบว่าการแก้ไขโดยใช้เครื่องวัดสี ทำให้การตรวจวัดลักษณะข้อบกพร่องสีไม่เหมือนมีความถูกต้องและแม่นยำ 100% ส่วนสาเหตุหลักที่ทำให้เกิดข้อบกพร่องมาจากขั้นตอนทำความสะอาด ขั้นตอนเซตตัวด้วยความร้อนและขั้นตอนย้อม ซึ่งได้แก่ 1) การใช้สารละลายโซดาไฟใช้ซ้ำ 2) ขาดการทวนสอบน้ำหนักรถเข็น 3) พนักงานชั่งสีไม่ได้ตามที่กำหนด 4)พนักงานผสมสารเคมีไม่ถูกต้อง 5) สีตกค้างที่ถังสี และ 6) การปรับตั้งเครื่องย้อมไม่เหมาะสม การดำเนินการแก้ไขปรับปรุงได้ดำเนินการตามลำดับขั้นตอนของกระบวนการย้อมผ้า ดังนี้ 1) การใช้สารละลายโซดาไฟบริสุทธิ์ 2) การทวนสอบน้ำหนักรถเข็น 3) การปรับปรุงวิธีปฏิบัติงานเรื่องการชั่งสี 4) การปรับปรุงวิธีปฏิบัติงานในการผสมสารเคมี 5) การปรับปรุงวิธีปฏิบัติงานในการผสมสี และ 6) การออกแบบการทดลองเพื่อปรับตั้งเครื่องย้อมที่เหมาะสม หลังการดำเนินการแก้ไขจนครบทุกแนวทางแล้ว พบว่า ข้อบกพร่องสีไม่เหมือนและข้อบกพร่องด่างคราบสีในผ้ามอสเครปลดลงเหลือ 9.79% และ 4.55% ตามลำดับ และข้อบกพร่องสีไม่เหมือนและข้อบกพร่องด่างคราบสีในผ้าชีฟองลดลงเหลือ เหลือ 5.78% และ 4.05% ตามลำดับ ทั้งนี้การใช้สารละลายโซดาไฟบริสุทธิ์ในขั้นตอนทำความสะอาดทำให้ข้อบกพร่องลดลงสูงกว่าแนวทางอื่นๆ
DOI: 10.14457/cu.the.2015.1394
title: การตรวจหาอัตราการทรุดตัวของแผ่นดินในช่วงปี ค.ศ. 1996-2000 และแนวโน้มการทรุดตัวบริเวณกรุงเทพมหานครและปริมณฑลด้วยเทคนิคอนุกรมเวลาอินซาร์

description: งานวิจัยนี้ใช้เทคนิคอนุกรมเวลาอินซาร์ตรวจวัดอัตราการทรุดตัวของกรุงเทพมหานครและปริมณฑลในช่วงปี ค.ศ. 1996-2000 โดยใช้ข้อมูลเฟสจากภาพดาวเทียมเรดาร์ ERS1 และ ERS2 ทั้งหมด 18 ภาพ ครอบคลุมพื้นที่ประมาณ 10,000 ตร.กม. ได้จำนวนจุดภาพที่สามารถใช้เป็นจุดตรวจสอบกว่า 280,000 จุด เมื่อทดสอบทางสถิติด้วย t-test ระหว่างอัตราการทรุดตัวจากอินซาร์กับอัตราการทรุดตัวของหมุดระดับในโครงข่ายระดับตรวจสอบการทรุดตัวจำนวน 20 หมุด พบว่าหมุดระดับ 15 หมุดให้ค่าการทรุดตัวที่สอดคล้องกับอินซาร์ในขณะที่ 5 หมุดที่ไม่สอดคล้องกัน มี 2 หมุดที่อัตราจากงานระดับเร็วกว่าซึ่งน่าจะมาจากสาเหตุของ Phase unwrapping error ของอินซาร์ ส่วนอีก 3 หมุดที่เหลือที่งานระดับตรวจวัดอัตราการทรุดตัวได้ช้ากว่า น่าจะมาจากสาเหตุของ double-bounce ของคลื่นไมโครเวฟ เมื่อนำอัตราการทรุดตัวจากงานวิจัยนี้ผนวกกับอัตราการทรุดตัวที่เป็นผลจากงานวิจัยก่อนหน้าสองชิ้นในช่วงปี ค.ศ. 2005-2010 และปี ค.ศ. 2009-2012 พบค่าการทรุดตัวสะสมในช่วงปี 1996-2012 ที่ค่อนข้างมากในระดับ 40-45 เซ็นติเมตรที่บริเวณ 1) แขวงสามไหม เขตสามไหม 2) แขวงสีกัน เขตดอนเมือง และ 3) อำเภอเมือง สมุทรปราการ สำหรับแนวโน้มของอัตราการทรุดตัวพบว่าพื้นที่กรุงเทพมหานครส่วนใหญ่มีอัตราการทรุดตัวที่ช้าลง โดยพื้นที่เขตดอนเมืองและสามไหมที่มีแนวโน้มช้าลงอย่างมาก ในขณะที่เขตยานนาวา, บางรักและสาธร มีอัตราการทรุดตัวที่เกือบคงที่ แต่ในทางตรงข้าม พบว่าบริเวณตำบลบางแก้ว อ.บางพลี และตำบลปากน้ำ อำเภอเมืองสมุทรปราการ ที่พบแนวโน้มการทรุดตัวที่เร็วขึ้นอย่างมาก เมื่อผนวกกับสภาพภูมิประเทศของจังหวัดสมุทรปราการที่เป็นพื้นที่ราบต่ำติดทะเล ทำให้ทั้งสองบริเวณนี้เป็นบริเวณที่มีความเสี่ยงจากน้ำทำเลท่วมในอนาคตและความมีการติดตามการทรุดตัวอย่างต่อเนื่องต่อไป
DOI: 10.14457/cu.the.2015.1395
title: การศึกษาเชิงตัวเลขของการระบายควันในอุโมงค์รถไฟฟ้าใต้ดิน MRT

description: งานวิจัยนี้ได้ศึกษาการจำลองแบบเชิงตัวเลขโดยใช้โปรแกรมคอมพิวเตอร์ Fire Dynamics Simulator (FDS) เวอร์ชั่น 6.0 เพื่อวิเคราะห์การระบายควันของการเกิดเพลิงไหม้ที่ตำแหน่งต่างๆ ของรถไฟฟ้าใต้ดิน MRT คือ หัวขบวนรถไฟ กลางขบวนรถไฟ และท้ายขบวนรถไฟ โดยทำนายการกระจายตัวของอุณหภูมิ ค่าความเข้มข้นของก๊าซคาร์บอนมอนอออกไซด์ (CO) และการเคลื่อนตัวของควันในอุโมงค์ซึ่งตั้งอยู่ระหว่างสถานี M2 และ M1 การจำลองสถานการณ์เมื่อรถไฟเคลื่อนตัวออกจากสถานี M2 มาถึงจุดกึ่งกลางของอุโมงค์แล้วมีเพลิงไหม้เกิดขึ้นในกรณีที่เลวร้ายที่สุดโดยรถไฟจะหยุดทันที จากการศึกษาพบว่าระบบการระบายควันแบบที่ 2 เป็นระบบระบายอากาศที่ดีที่สุดในการระบายควัน โดยวิเคราะห์จากระยะการไหลย้อนกลับของควัน เวลาในการระบายควัน การกระจายตัวของอุณหภูมิ และความเข้มข้นของก๊าซคาร์บอนมอนออกไซด์ นอกจากนี้เมื่อเพิ่มปริมาณอัตราการไหลจาก 55 เป็น 70 ลูกบาศก์เมตรต่อวินาที ระบบระบายควันแบบที่ 2 สามารถลดระยะเวลาที่ใช้ในการระบายควันลงดังนั้นค่าอัตราการไหลและเทคนิคในการออกแบบระบบระบายอากาศที่เหมาะสมจะสามารถช่วยลดความเสียหายที่เกิดจากเหตุการณ์เพลิงไหม้ภายในอุโมงค์รถไฟฟ้าใต้ดินได้ ขนาดความกว้างของทางเดินฉุกเฉินที่ 1.2 เมตรจำนวนคนที่สามารถผ่านประตูต่อวินาทีมีค่าเท่ากับ 1.584 คน และความปลอดภัยในการอพยพควรมีค่าความหนาแน่นของคนเท่ากับ 1.07 คนต่อตารางเมตร
DOI: 10.14457/cu.the.2015.1396
title: การจัดลำดับกรณีทดสอบสำหรับการทดสอบการถดถอยของซอฟต์แวร์โดยใช้กระบวนการวิเคราะห์เชิงลำดับขั้น

description: การเปลี่ยนแปลงความต้องการมักจะเกิดขึ้นเสมออาจเนื่องมาจากความต้องการที่เกิดขึ้นใหม่ของผู้ใช้งาน หรือเทคโนโลยีที่เปลี่ยนแปลง เป็นผลให้ต้องมีการปรับปรุงและการทดสอบซอฟต์แวร์ซ้ำ เพื่อให้มั่นใจได้ว่าซอฟต์แวร์ที่ทำการปรับปรุงนั้นเป็นไปตามความต้องการของผู้ใช้งาน การทดสอบซอฟต์แวร์เป็นกระบวนการที่สำคัญเพื่อค้นหาจุดบกพร่องของซอฟต์แวร์ โดยการทดสอบซอฟต์แวร์ช่วยลดความเสี่ยงที่อาจจะเกิดข้อผิดพลาดกับซอฟต์แวร์ก่อนส่งมอบให้แก่ลูกค้าหรือผู้ใช้งาน ทั้งนี้เพื่อไม่ก่อให้เกิดผลข้างเคียงที่ไม่พึงปรารถนาต่อซอฟต์แวร์ที่มีการแก้ไขหรือปรับปรุงอันเนื่องมาจากการเปลี่ยนแปลงความต้องการซอฟต์แวร์ภายใต้ปัจจัยด้านประสิทธิภาพนั้น การทดสอบควรดำเนินการโดยทดสอบเฉพาะกรณีทดสอบที่ได้รับผลกระทบจากการเปลี่ยนแปลงความต้องการซอฟต์แวร์ พร้อมทั้งจัดลำดับกรณีทดสอบเพื่อทำการทดสอบอย่างเหมาะสม งานวิจัยนี้จึงได้นำเสนอวิธีการระบุกรณีทดสอบที่ได้รับผลกระทบจากการเปลี่ยนแปลงความต้องการซอฟต์แวร์โดยใช้แบบจำลองปริภูมิเวคเตอร์ของเทคนิคการค้นคืนสารสนเทศ และการจัดลำดับกรณีทดสอบดังกล่าวเพื่อการทดสอบซ้ำโดยใช้วิธีการเปรียบเทียบคู่ของกรณีทดสอบที่ได้รับผลกระทบ ด้วยวิธีการวิเคราะห์เชิงลำดับขั้น (เอเอชพี) ซึ่งงานวิจัยนี้ได้กำหนดปัจจัยหลักในการจัดลำดับ 3 รายการด้วยกันคือ 1) ปัจจัยด้านการเปลี่ยนแปลงความต้องการซอฟต์แวร์ 2) ปัจจัยด้านระดับความสำคัญของความต้องการ และ 3) ปัจจัยด้านผลกระทบต่อการทดสอบ พร้อมทั้งวิเคราะห์หากรณีทดสอบที่ได้รับผลกระทบต่อเนื่องจากการเปลี่ยนแปลงความต้องการซอฟต์แวร์ เพื่อช่วยสนับสนุนนักทดสอบระบบในการวางแผนการทดสอบ นอกจากนี้เพื่อสนับสุนนแนวคิดและวิธีการที่นำเสนอ งานวิจัยนี้จึงได้พัฒนาเครื่องมือที่มีความสามารถในการจัดเก็บ ค้นคืนกรณีทดสอบที่ได้รับผลกระทบจากการเปลี่ยนแปลงความต้องการซอฟต์แวร์ การจัดลำดับกรณีทดสอบที่ได้จากการค้นคืน และการวิเคราะห์หากรณีทดสอบที่ได้รับผลกระทบต่อเนื่องจากการเปลี่ยนแปลงความต้องการซอฟต์แวร์ พร้อมทั้งทำการทดลองเพื่อเปรียบเทียบผลของการจัดลำดับกรณีทดสอบ ระหว่างการจัดลำดับกรณีทดสอบด้วยวิธีการเอเอชพี และการจัดลำดับจากคะแนนความคล้ายของพจน์จากแบบจำลองปริภูมิเวคเตอร์ พบว่าการจัดลำดับกรณีทดสอบที่ได้รับผลกระทบจากการเปลี่ยนแปลงความต้องการซอฟต์แวร์ด้วยเอเอชพีให้ประสิทธิผลดีกว่าการจัดลำดับกรณีทดสอบด้วยค่าความคล้าย